曼聯兩大主力有心病 海倫不滿般費唔傳波
2024年04月23日 15:10
東網電視
更多新聞短片
海倫(右)曾抱怨般奴費南迪斯(左)未有提供足夠傳送給他。(Getty Images)
曼聯狼狽打入英足盃決賽,表現備受批評,根據英國《每日郵報》爆料,紅魔鬼兩大主力海倫同般奴費南迪斯有「心病」,海倫曾經向領隊坦哈格投訴般費未有提供足夠傳送畀佢,導致呢位荷蘭名帥左右做人難。
海倫今季加盟曼聯後,季初曾多場比賽白果,據悉呢位丹麥國腳當時向坦哈格抱怨般奴費南迪斯唔傳波畀佢。曼聯上年11月歐聯分組賽作客哥本哈根,海倫同達洛治發生爭吵,般奴費南迪斯力撐同屬葡萄牙國腳嘅達洛治,加深海倫同般費嘅裂痕。海倫曾經向坦哈格求助,擔心自己同隊友相處出現問題,坦哈格反而叫佢直接同達洛治「拆掂佢」,幸好兩人最終和解。
海倫曾於今年1月至2月連續6場入波,但其後不幸受傷,佢復出後,近6場以正選上陣都食白果,而且射門次數甚少,明顯得唔到隊友支援。睇番海倫今季13個入波,只有6球來自隊友直接助攻,其餘都係靠自己力量,甚至對手犯錯,取得入波,可以話係孤軍作戰。